LT Europos Sąjungos oficialusis leidinys C 160/19

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2009/C 160/08

Šiuo paskelbimu suteikiama teisė užprotestuoti paraišką pagal Tarybos reglamento (EB) Nr. 510/2006 7 straipsnį. Užprotestavimas turi būti pateiktas Komisijai per šešis mėnesius nuo paskelbimo.

SANTRAUKA

TARYBOS REGLAMENTAS (EB) Nr. 510/2006

„IRPINIA – COLLINE DELL’UFITA“

EB Nr.: IT-PDO-0005-0500-28.09.2005

SKVN ( X ) SGN ( )

Šioje santraukoje pateikiama pagrindinė produkto specifikacijos informacija.

1. Kompetentinga valstybės narės įstaiga:

Pavadinimas Ministero delle Politiche Agricole e Forestali

Adresas

Via XX Settembre n. 20 00187 ROMA ITALIA

Tel. +39 0646655104

Faks +39 0646655306

E. paštas: saco7@politicheagricole.it

2. Grupė:

Pavadinimas Consorzio di Produzione e Valorizzazione Olio Extra Vergine d’Irpinia«Irpinia — Colline dell’Ufita»

Adresas

Vico Lapronia, 8 83031 Ariano Irpino (AV) ITALIA

Tel. +39 0825824955

Faks. +39 0825824955

E. paštas: info@coprovoli.com

Sudėtis: Gamintojai ir (arba) perdirbėjai ( X ) kiti ( )

3. Produkto rūšis:

1.5 klasė – Riebalai. Aukščiausios kokybės pirmojo spaudimo alyvuogių aliejus

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Irpinia – Colline dell’Ufita“

4.2. Apibūdinimas:

Rinkai tiekiamam SKVN turinčiam aukščiausios kokybės pirmojo spaudimo alyvuogių aliejui „Irpinia – Colline dell’Ufita“, būdingos šios fizinės, cheminės ir organoleptinės savybės:

Spalva – nuo geltonos šiaudų spalvos iki skirtingo intensyvumo žalios;

Organoleptinės savybės Aprašas Vidurkis (1) Defektai 0 Alyvuogių vaisių skonis 3–6 Kartumas 2–6 Aštrumas 2–6 Pomidoro skonis 2–5

Cheminės-fizinės savybės: rūgštingumas – ne didesnis kaip 0,5 %; peroksidų skaičius mekv. O2/kg ne didesnis kaip 10; spektrometrija UV K232 – ne didesnė kaip 2,2; spektrometrija UV K270 – ne didesnė kaip 0,2; spektrometrija Delta K – ne didesnė kaip 0,01; iš viso polifenolių – ne mažiau kaip 100 mg/kg.

4.3. Vietovė:

Saugomą kilmės vietos nuorodą „Irpinia – Colline dell’Ufita“ turinčio alyvuogių aliejaus gamybos teritorija apima šias Kampanijos regiono, Avelino provincijoje esančias komunas: Ariano Irpino, Bonito, Karifės, Kazalborės, Kastel Baronijos, Kastelfrančės, Flumerio, Fontanarozos, Fridžento, Džezualdo, Grečio, Grotaminardos, Lapijo, Luogosano, Melito Irpino, Mirabela Eklano, Montaguto, Montekalvo Irpino, Montefusko, Montemileto, Paternopolio, Pietradefuzio, San Nikola Baronijos, San Sosijo Baronijos, Sant Andželo Aleskos, Savinjano Irpino, Skampitelos, Sturno, Taurasio, Torela dei Lombardų, Tore le Nočelė, Trevico, Valatos, Valesakardos, Ventikano, Vilamainos, Vilanova del Batistos, Zungolio.

4.4. Kilmės įrodymas:

Visi gamybos etapai turi būti prižiūrimi, dokumentais įforminant kiekvienu etapu gaunamus ir išvežamus produktus. Tokiu būdu registruojant žemės klypus, kuriuose auginamos alyvuogės, įrašant augintojų, spaudėjų ir išpilstytojų pavardes (pavadinimus) į kontrolės institucijų registrus ir pateikiant užauginto kiekio deklaraciją užtikrinamas produkto atsekamumas. Visų minėtuose registruose įrašytų fizinių ir juridinių asmenų veiklą pagal gamybos specifikacijų nuostatas ir atitinkamą patikrinimo planą tikrina kontrolės įstaiga.

4.5. Gamybos būdas:

SKVN turintis aukščiausios kokybės pirmojo spaudimo alyvuogių aliejus „Irpinia – Colline dell’Ufita“ yra gaminamas iš šių gamybos vietovių alyvmedžių giraitėse užaugintų alyvuogių rūšių: „Ravece“ (ne mažiau nei 60 %), „Ogliarola“, „Marinese“, „Olivella“, „Ruveia“, „Vigna della Corte“ (atskirai arba kartu ne daugiau 40 %), „Leccino“ ir „Frantoio“ (ne daugiau kaip 10 %). Tręšti gali būti naudojamos organinės ir (arba) dirbtinės trąšos. Dirvožemis tvarkomas mechaniškai suariant jo paviršių – tai taip pat veiksminga piktžolių kontrolės priemonė. Gali būti naudojama žalioji danga. Paprastai giraitės nėra drėkinamos, tačiau ypatingai sausais metais gali būti taikoma kaip kraštutinė priemonė. Kenkėjų kontrolės būdai turi atitikti Kampanijos regiono nustatytas integruotos kontrolės taisykles. Derlius nuimamas rankomis arba mašinomis, jei įmanoma užtikrinti, kad nuimant alyvuogės nebus paliktos ant žemės. Turi būti naudojami tinklai ar kitos priemonės, skirtos alyvuogėms surinkti. Negalima naudoti ant žemės ar nuolatinių tinklų savaime nukritusių alyvuogių. Negalima naudoti cheminių medžiagų, kurios paskatintų arba palengvintų alyvuogių nuėmimą. Alyvuogės turi būti transportuojamos perforuotose dėžėse arba tvirtuose konteineriuose su oro tarpais. Iš bet kokios medžiagos pagaminti maišai negali būti naudojami alyvuogėms transportuoti ir laikyti. Vieno alyvmedžio alyvuogių derlius negali būti didesnis nei 60 kg. Didžiausias galutinis aliejaus kiekis negali viršyti 20 % alyvuogių svorio. Prieš spaudimą, kuris turi būti atliekamas ne vėliau kaip per 48 val. nuo derliaus nuėmimo, alyvuogės turi būti laikomos vėdinamose patalpose tvirtuose perforuotose konteineriuose. Galima naudoti tik mechaninius ir fizinius aliejaus gamybos procesus, kuriais kuo labiau išsaugomos vaisiui būdingos tradicinės savybės. Negalima alyvuogių spausti antrą kartą arba spaudžiant naudoti cheminių arba biocheminių produktų (fermentų). Šiuo etapu negalima naudoti talko. Išspaustas aliejus turi būti laikomas higieniškose patalpose idealiai švariose nerūdijančio plieno talpyklose arba maistine glazūra padengtuose moliniuose induose. Aukščiausios kokybės pirmojo spaudimo alyvuogių aliejus „Irpinia Colline dell’Ufita“ turi būti tiekiamas vartoti tamsaus stiklo keraminiuose arba glazūruoto molio buteliuose arba ne didesnėse nei 5 l skardinėse, kurios turi būti užantspauduotos ir paženklintos etiketėmis. Produktas taip pat gali būti išpilstomas į vienos porcijos (10 ml) pakuotes, pagamintas iš aliuminio laminato ar kitos tinkamos sintetinės įstatymų leidžiamos medžiagos; ant pakuotės turi būti nurodyta atitinkančiose taisyklėse nurodyta informacija ir kontrolės įstaigos paskirtas serijos numeris. Aliejus gali būti gaminamas ekologiniu būdu. Alyvuogės turi būti auginamos ir aliejus spaudžiamas bei išpilstomas 4.3 punkte nurodytoje auginimo vietovėje, kad būtų galima užtikrinti produkto kilmę, gamybos priežiūrą ir išvengti produkto transportavimo dideliais kiekiais, dėl kurio gali įvykti oksidacija ir pablogėti kokybė, o produktas prarasti specifines chemines ir organoleptines savybes, ypač jam būdingą žolelių ir pomidorų skonį, kurį lemia fenolio antioksidantai ir aromatinės medžiagos. Kadangi aliejuje yra nemažai polinesočiųjų riebalų rūgščių, jis gali netekti organoleptinių savybių ir išskirtinumo, jei turi sąlytį su oru jį perkeliant, siurbiant, transportuojant ir iškraunant; šie veiksmai dažniau atliekami, jei išpilstoma ne auginimo vietovėje.

4.6. Ryšys su vietove:

SKVN turinčio aukščiausios kokybės pirmojo spaudimo alyvuogių aliejaus „Irpinia Colline dell’Ufita“ skonis ir aromatas labiausiai priklauso nuo „Ravece“ alyvuogių, kurios, jei auginamos 4.3 punkte nurodytose vietovėse, įgauna ypatingų savybių, kurios suteikia produktui stiprų vaisių skonį su darniu aitrių ir pikantiškų prieskonių deriniu ir neabejotiną žolelių, ir lengvą žaliojo pomidoro ir artišoko aromatą. Dėl šioms vietovėms būdingų savybių, tokių kaip mikroklimato, dirvos, ir tradicinių „Irpinia“ alyvuogių augintojų šimtmečiais iš kartos į kartą perduodamų auginimo ir perdirbimo metodų šis aukščiausios kokybės pirmojo spaudimo alyvuogių aliejus yra toks išskirtinis.

Pagrindiniai veiksniai, nulėmę „Ravece“ alyvuogių auginimo vietoves buvo vieta (alyvuogių giraitės auginamos aukštumose), ir švelnus, pasižymintis retomis šalnomis klimatas, nes šios alyvuogės atsparios žiemos bei pavasario šalnoms ir sniegui. Šiose vietovėse alyvuogės augintos nuo romėnų laikų – jos auginamos maždaug 20 % įkalnės šlaituose, gana molingose, vidutiniškai derlingose, sausose dirvose. Kalnų dirvai būdingi kalkių, klintmolio ar molio sluoksniai, o lygumų – purūs, sąnašiniai sluoksniai. Šios vietovės dėl bendro klimato, kuriam būdingos ne itin žvarbios žiemos ir ne per daug karštos vasaros, šimtmečiais buvo itin palankios alyvmedžiams auginti. Metinis kritulių kiekis yra apie 700 mm, temperatūra retai nukrinta žemiau nulio, labai trumpais laikotarpiais iki -4 °C, vidutinė metinė temperatūra 18 °C. Dėl visų šių veiksnių visumos šio aliejaus cheminės ir organoleptinės savybės skiriasi nuo kitų aukščiausios kokybės pirmojo spaudimo alyvuogių aliejų rūšių, dėl to jis yra išskirtinis, ir vertėtų išsaugoti bei gerinti jo kokybę. Nuo 1517 m., Ariano katedros kapitulos turto sąraše buvo paminėtas „vynuogynas, penkių eilių, kuriame yra du alyvmedžiai“, o apie tai, kad buvo skatinama auginti alyvmedžius, galima spręsti iš netoli Amando esančios vietovės pavadinimo „Fontana dell'oliveto“ (liet. alyvuogių giraitės fontanas), taip pat iš pasakymų „vynuogynas su keletu alyvmedžių Serite“, „alyvuogių giraitė su 14 alyvmedžių Strabelėje“, „alyvuogių giraitė Kupe D'ariane“, „alyvuogių giraitė lygumoje“. Alyvuogių auginimas šioje teritorijoje itin suklestėjo XIX a., nes 1893 m., kaip rašo Nikola Flamija, knygoje „Storia della Città di Ariano“ (Ariano miesto istorija) (1893 m.) „veikia 29 alyvuogių spaudimo vietos, kai kurios mieste, kitos už jo ribų“. Tas pats autorius teigė, kad „daugiausia alyvmedžių yra S. Liberatorės, Otadžio, Sereto, Viadžiano“, kurios yra nuo 400 iki 600 m virš jūros lygio, kad per metus pagamindavo „aliejaus amforų – iš viso 50 000tomoli, vienoje amforoje – 2 265 g aliejaus“ ir kad aliejaus kaina – 1,30 lyrų už litrą, arba 3,00 lyrų už amforą. Būdvardis „Ravece“ vartojamas nuo 1517 m. vyskupo Diomedė Carafos kūrinyje „Platea Urbis et foranea“, kuriame parašyta, kad šv. Mato parapijos bažnyčios šv. Mykolo koplyčia „turi ravece giraitę Saloje“. Šis būdvardis dar kartą paminėtas vyskupo Donato de Laurentiis Visita Pastorale (1580 m.), kur minima ta pati koplyčia, turinti „ravece giraitę“.

4.7. Kontrolės institucija:

Pavadinimas IS.ME.CERT.

Adresas

Via G. Porzio — Centro direzionale Isola G/1, Scala C, 13o piano, int. 98 80143 — Napoli ITALIA

Tel. +39 0817879789

Faks. +39 081 6040176

E. paštas: info@ismecert.it

4.8. Ženklinimas etiketėmis:

Saugomos kilmės vietos nuorodą „Irpinia Colline dell’Ufita“ turintis pavadinimas turi būti nurodytas etiketėje aiškiai įskaitomomis ir neištrinamomis raidėmis, pasirenkant spalvas, kurios labai skiriasi nuo etiketės spalvos, kad būtų galima jį aiškiai išskirti iš kitos etiketėje pateikiamos informacijos. Etiketėje taip pat turi būti pavaizduotas toliau aprašytas logotipas ir Bendrijos SKVN logotipas. Aukščiausios kokybės pirmojo spaudimo alyvuogių aliejaus logotipą sudaro iš vietos rankų darbo dekoruotų keramikinių vazų pasiskolintas motyvas – geltonos, oranžinės, tamsiai raudonos ir rudos spalvos gėlė su 13 vainiklapių, kurios viduryje yra užrašas „Irpinia Colline dell’Ufita“. Šis užrašas yra išdėstytas apskritimu, užrašytas baltai „Post Medieval“ (vidutiniu) šriftu, tamsiai rudame fone. Kompozicijos viduryje, baltame apskritime su plonu oranžiniu krašteliu, yra juodos spalvos raidėmis baltame fone „Rotis Semisans“ (paryškintu) šriftu įrašytas užrašas „OLIO EXTRAVERGINE DI OLIVA D.O.P.“. Centre – juodos spalvos užrašas „RAVECE“, kuriuo imituojamas ranka rašytas stilius, toks kaip senovinė carolingia – beneventana rašysena. Balto apskritimo apačioje su apatiniu gėlės krašteliu sutampa Italijos kontūras, kuriame rudu taškeliu žymima alyvuogių aliejaus Ufita auginimo teritorija. Gali būti nurodyta, jog aliejus pagamintas ekologišku būdu.

(1) Cvr % ne didesnis nei 20 %.